Laki ei jätä Kelalle joustovaraa.

Kuntouttavassa työtoiminnassa käyvä tamperelainen Minttu haastettiin käräjäoikeuteen todistajaksi. Sen seurauksena hän menetti työmarkkinatukensa kyseiseltä päivältä.

Kun hän rupesi kyselemään Kelasta menettelyn syytä, sai hän viestin: ”Käräjäoikeudessa todistajana oleminen ei ole hyväksyttävä syy olla poissa kuntouttavasta toiminnasta. Ystävällisesti Kela.”

Ilta-Sanomat kertoi asiasta maanantaina.

Perustelu saattaa kuulostaa tylyltä, mutta sen sisältö on Kelan mukaan oikea.

Hyväksyttäviä poissaoloperusteita on on neljä. Niistä on tyhjentävä luettelo työttömyysturvalain luvun 10 pykälässä 3, Kelan lakimies Antti Ristimäki kertoo.

Hyväksyttäviä syitä ovat työkyvyttömyys, alle kymmenvuotiaan lapsen sairaus, työhaastattelu tai muu siihen rinnastettava työllistymiseen liittyvä syy sekä julkisen luottamustehtävän hoitaminen.

– Tässä ei ole mitään sellaista kohtaa missä todettaisiin, että muu näihin rinnastettava syy, Ristimäki sanoo.

Jos työtoiminnasta on pois jostakin muusta syystä kuin jostakin edellä mainitusta, ei ole oikeutettu työttömyysetuuteen eikä myöskään kulukorvaukseen.

Sitä Ristimäki ei pysty arvioimaan, miksi lainsäätäjä on halunnut tehdä tyhjentävän luettelon, joka ei jätä Kelalle harkinnan varaa. Toisinaan lainsäädännössä nimittäin luetellaan joukko päteviä syitä ja lisätään niiden perään ”tai muu näihin rinnastettava”.

Oikeudesta on mahdollista hakea korvausta ansionmenetyksestä, Ristimäki lisää.

– Toki Kela voi aina neuvoa henkilöä olemaan yhteydessä oikeuteen ja tiedustelemaan ansionmenetyskorvausmahdollisuuksista.

Todistaja voi saada korvausta

Todistajalla on velvollisuus saapua oikeuteen, muuten maksettavaksi tulee sakko. Hyväksyttäviä esteitä voivat olla esimerkiksi sairaus tai yleisen liikenteen keskeytyminen.

Velvollisuuksiensa vastapainoksi todistajalla on oikeus saada korvaus kuluista, joita oikeuteen saapumisesta hänelle aiheutuu.

Todistajalle voidaan maksaa korvausta taloudellisista menetyksistä, kuten saamatta jääneestä palkasta tai ylimääräisistä lastenhoitokuluista. Myös päivärahaa on mahdollista saada.

Myös matkakuluja voidaan korvata halvimman kulkuneuvon matkalipun mukaan. Jos todistaja tulee niin kaukaa että joutuu yöpymään, siitäkin aiheutuneet kohtuulliset kustannukset korvataan.

Oikeuden puheenjohtaja kysyy todistajalta, vaatiiko hän korvausta. Todistajan kannattaa varautua esittämään kuitti tai muu selvitys syntyneistä kustannuksista.